Արմեն Բաբախանյան

Արմեն Վլադիմիրի Բաբախանյան (), հայ դաշնակահար, «Կադանս» անսամբլի գեղարվեստական ղեկավար, Երևանի պետական կոնսերվատորիայի դաշնամուրային ֆակուլտետի դեկան«Հայ դասական երաժշտության գանձերը հանրամատչելի չեն», Հայաստանի վաստակավոր արտիստ (2008)։

 Կենսագրություն 
Սովորել է Երևանի Կոմիտասի անվան պետական կոնսերվատորիայում (պրոֆեսոր Անահիտ Բոգդանյանի դասարան)։ Հետագայում ուսումը շարունակել է Կլոդ Ֆրենկի և Վերա Գորնոստաևայի ղեկավարությամբ։ 2004 թվականին հիմնել և ղեկավարում է «Կադանս» անսամբլը։

 Շրջագայություններ, համերգներ 
2004 թվականի ապրիլին անսամբլի հետ կատարել է իր առաջին շրջագայությունը՝ ելույթ ունենալով Բուենոս Այրեսի Teatro Colon դահլիճում։ Մենահամերգներ է ունեցել ԱՄՆ-ում, Կանադայում, Ճապոնիայում, Մեծ Բրիտանիայում, Գերմանիայում, Ավստրիայում, Իտալիայում, Ֆրանսիայում, Իսպանիայում, այլ երկրներում։

Որպես մենակատար հանդես է եկել Բիրմինգհեմյան սիմֆոնիկ նվագախմբի հետ՝ դիրիժոր սըր Սայմոն Ռաթլի ղեկավարությամբ, Թագավորական ֆիլհարմոնիկ, Շոտլանդիայի թագավորական ազգային, Իռլանդիայի ազգային սիմֆոնիկ, ԱՄՆ-ի ազգային սիմֆոնիկ, Դալասի սիմֆոնիկ, Յուտայի սիմֆոնիկ, Իսրայելի ֆիլհարմոնիկ և Սլովենիայի ֆիլհարմոնիկ նվագախմբերի հետ, Յուրի Տեմիրկանովի ղեկավարությամբ Սանկտ Պետերբուրգի ֆիլհարմոնիկ ու Վալերի Գերգիևի գլխավորությամբ Ռուսաստանի ֆիլհարմոնիկ նվագախմբերի հետ։

 Մասնակցություն փառատոներին 
Մասնակցել է Ասպենի, Ինտերլոխենի, Սանտանդերի և Բաալբեքի երաժշտական փառատոներին։ Իսպանիայում կայացող Սանտանդերի փառատոնում Դմիտրի Շոստակովիչի Դաշնամուրի կվինտետի նրա կատարումն անվանակարգվել է որպես փառատոնի լավագույն կամերային երաժշտություն։

 Մրցույթների կազմակերպիչ և ժյուրիի անդամ 
Եղել է մի շարք միջազգային դաշնամուրային մրցույթների, այդ թվում՝ Սերգեյ Պրոկոֆևի, Սերգեյ Ռախմանինովի, Գինա Բախաուերի, Մարիա Կալասի անվան դաշնամուրային միջազգային մրցույթների ժյուրիի անդամ։

1999 թվականին Երևանում հիմնել է «Հայաստանի ժառանգություն» դաշնակահարների համահայկական միջազգային մրցույթը և վերջինիս գեղարվեստական ղեկավարն է։

 Մանկավարժական գործունեություն 
Վարպետության դասեր է անցկացրել Ռուսաստանում, Մեծ Բրիտանիայում, Իսպանիայում, Ճապոնիայում, Չինաստանում, Իսլանդիայում և ԱՄՆ-ում։ 2009-2011 թվականներին մենահամերգներով և համերգներով հանդես է եկել, նաև վարպետության դասեր է անցկացրել Գերմանիայում, Իտալիայում, Սլովենիայում, Շվեյցարիայում, Ֆրանսիայում, Հունաստանում, Իսլանդիայում, Ռուսաստանում, ԱՄՆ-ում, Կանադայում, Չինաստանում և Ճապոնիայում։

Դասավանդում է Երևանի Կոմիտասի անվան պետական կոնսերվատորիայում, որի դաշնամուրային ֆակուլտետի դեկանն է։

 Ձայնագրություններ 
Ձայնագրություններ է կատարել ASV, Real Sound and Sigmund Classics labels ստուդիաներում։ Նրա ելույթները հեռարձակվել են BBC, PBS (ԱՄՆ), ORF (Ավստրիա) և RAI (Իտալիա) հեռուստատեսություններով։ Պյոտր Չայկովսկու դաշնամուրային սոնատների նրա ձայնագրությունները մեծ արձագանք են ունեցել եվրոպական մամուլում։

Թողարկել է Արամ Խաչատրյանի դաշնամուրային ստեղծագործությունների ամբողջական հավաքածուն, որը 2007 թվականի Ազգային մրցանակաբաշխության ժամանակ ճանաչվել է «Տարվա լավագույն դասական ալբոմ»։

 Մրցանակներ, պարգևներ 
Մի շարք միջազգային մրցույթների, այդ թվում՝ Լիդսի, Դուբլինի, Վան Քլայբերնի, Ուիլյամ Քափելի, Գինա Բախաուերի անվան և դաշնամուրի համաշխարհային մրցույթների դափնեկիր է։

2008 թվականի մայիսի 26-ին, Հանրապետության տոնի առթիվ, Հայաստանի Հանրապետության նախագահի հրամանագրով Արմեն Բաբախանյանն արժանացել է հանրապետության վաստակավոր արտիստի կոչմանՀայաստանի Հանրապետության պատվավոր կոչումներ շնորհելու մասին։

 Ծանոթագրություններ 

 Արտաքին հղումներ 
 Արմեն Բաբախանյան

Կատեգորիա:Հայ դաշնակահարներ